b'\n_START_ARTICLE_\nLasa\n_START_SECTION_\nGeografija\n_START_PARAGRAPH_\nMiestas i\xc5\xa1sid\xc4\x97st\xc4\x99s Tibeto kalnyne, Brahmaputros (Jarlung Dzangpo) intako Lasos sl\xc4\x97nyje, 3650\xc2\xa0m auk\xc5\xa1tyje. Tai auk\xc5\xa1\xc4\x8diausia pasaulyje sostin\xc4\x97 (ta\xc4\x8diau kadangi Tibetas okupuotas, auk\xc5\xa1\xc4\x8diausia pasaulio sostin\xc4\x97 oficialiai yra La Pasas Bolivijoje). Las\xc4\x85 supa 5500\xc2\xa0m auk\xc5\xa1\xc4\x8dio kalnai. Daug gyventoj\xc5\xb3 gyvena ne pa\xc4\x8dioje Lasoje, bet jos apylink\xc4\x97se. 87\xc2\xa0% miesto gyventoj\xc5\xb3\xc2\xa0\xe2\x80\x93 tibetie\xc4\x8diai, yra kin\xc5\xb3, kit\xc5\xb3 kaln\xc5\xb3 taut\xc5\xb3 gyventoj\xc5\xb3.\n_START_SECTION_\nEkonomika\n_START_PARAGRAPH_\nYra nedideli\xc5\xb3 ma\xc5\xa1in\xc5\xb3 gamybos, cemento, stiklo, chemijos, odos, maisto pramon\xc4\x97s \xc4\xafmoni\xc5\xb3. Amatai (kilim\xc5\xb3, suvenyr\xc5\xb3, religini\xc5\xb3 atribut\xc5\xb3 gamyba). Lasa\xc2\xa0\xe2\x80\x93 svarbus prekybinis centras.\n_START_SECTION_\nIstorija\n_START_PARAGRAPH_\nLasa minima nuo I a. Ilg\xc4\x85 laik\xc4\x85 \xc5\xa1iame sl\xc4\x97nyje gyvavo pavien\xc4\x97s gentys ir kunigaik\xc5\xa1tyst\xc4\x97s. Pasak legendos, Lasos miest\xc4\x85 VII a. \xc4\xafk\xc5\xabr\xc4\x97 karalius Songtsen Gampo. Netrukus Lasa tapo svarbiu Tibeto centru, miesto \xc4\xaftaka spar\xc4\x8diai augo. 641\xc2\xa0m. prad\xc4\x97ta Potalos r\xc5\xabm\xc5\xb3 statyba. Palaipsniui miestas \xc4\xafgijo religin\xc4\x99 reik\xc5\xa1m\xc4\x99. \xc4\x8cia prad\xc4\x97jo kurtis vis daugiau vienuolyn\xc5\xb3 ir \xc5\xa1ventykl\xc5\xb3. 1645\xc2\xa0m. Dalai Lamai V u\xc5\xbekariavus Tibet\xc4\x85, Lasa tapo oficialia \xc5\xa1alies sostine. Potalos r\xc5\xabmai rekonstruoti ir nuo to laiko tapo Dalai Lamos buveine.\n_START_SECTION_\nKult\xc5\xabra\n_START_PARAGRAPH_\nLasa\xc2\xa0\xe2\x80\x93 pasauliniu mastu svarbus kult\xc5\xabrinis, religinis ir turistinis centras. Nepaisant miesto sinizacijos, tai Tibeto kult\xc5\xabros veidrodis. Pagrindinis miesto objektas\xc2\xa0\xe2\x80\x93 Dalai Lamos r\xc5\xabmai\xc2\xa0\xe2\x80\x93 Potala. Taip pat svarb\xc5\xabs objektai: Drepungo, Norbulingos, Seros vienuolynai, senosios Tibeto architekt\xc5\xabros pastatai. 3 Lasos \xc5\xa1ventyklos \xc4\xaftrauktos \xc4\xaf UNESCO pasaulio paveldo s\xc4\x85ra\xc5\xa1\xc4\x85. Mieste vyksta \xc4\xafsp\xc5\xabdingos \xc5\xa1vent\xc4\x97s, ceremonijos. Didel\xc4\x99 Lasos gyventoj\xc5\xb3 dal\xc4\xaf sudaro vienuoliai. Galima steb\xc4\x97ti masines maldas, religini\xc5\xb3 mald\xc5\xb3 sakymus, meditacijas, fizines pratybas.'